open-index/open-wikipedia-markdown huggingface dataset:
ניקמה ויליאמס

**ניקמה ויליאמס** (באנגלית: **Nikema Williams**; נולדה ב-30 ביולי 1978) היא פוליטיקאית אמריקאית, המכהנת כחברת בית הנבחרים של ארצות הברית מאז 3 בינואר 2021. בשנים 2019–2025 ישבה בראשות המפלגה הדמוקרטית בג'ורג'יה. בנובמבר 2020 נבחרה מטעם מחוז הקונגרס החמישי של ג'ורג'יה.

## ביוגרפיה
ויליאמס נולדה בקולומבוס שבג'ורג'יה, וגדלה הוא בעיר סמית'ס סטיישן שבמזרח אלבמה. אביה היה מנהיג קהילתי, האחיין של אות'רין לוסי, האישה הראשונה שלמדה באוניברסיטת אלבמה בניגוד למדיניות ההפרדה הגזעית. ויליאמס השלימה את לימודיה הגבוהים במכללת טאלדגה, שם הייתה לחברה באחוות הסטודנטיות "אלפא קפא אלפא" וקיבלה תואר ראשון בביולוגיה. בתום לימודיה האקדמיים, עברה לאטלנטה בירת ג'ורג'יה בשנת 2002.

לאחר שהתיישבה באטלנטה הצטרפה ויליאמס לארגון "הדמוקרטים הצעירים" של ג'ורג'יה. אחר כך כיהנה כסגנית נשיא לענייני מדיניות ציבורית באגף הדרום-מזרחי של הארגון הורות מתוכננת. בשנת 2011 היא נבחרה כסגניתו של ראש המפלגה הדמוקרטית בג'ורג'יה. ב-2013 הייתה יושבת ראש המפלגה בפועל, בעקבות התפטרותו של מייק ברלון.

ויליאמס תמכה בשתי התמודדויותיו של ברק אובמה לנשיאות ארצות הברית ב-2008 וב-2012, והייתה חברה ב"קרן הניצחון של אובמה" במהלך 2012. בשנת בחירות זו הוכרה ויליאמס כאחת ממגייסי-כספים המובילות של מטה הבחירות של אובמה, וגייסה למעלה מחמישים אלף דולר אמריקני עבור מסע הבחירות שלו.

בשנת 2017 נבחרה ויליאמס לסנאט של מדינת ג'ורג'יה, בבחירות מיוחדות לאחר התפטרותו של וינסנט פורט שהתמודד לראשות עיריית אטלנטה. ב-13 בדצמבר 2018 נמנתה בין 15 מפגינים שנעצרו על ידי המשטרה בקפיטול מדינת ג'ורג'יה במהלך מחאה נגד הטיפול בבחירות לתפקיד מושל ג'ורג'יה ב-2018. האישומים נגדה ונגד יתר המפגינים בוטלו ביוני 2019. בינואר 2019 ויליאמס נבחרה לעמוד בראשות המפלגה הדמוקרטית בג'ורג'יה. היא הפכה לאישה השחורה הראשונה, האישה השלישית בכלל והאפרו-אמריקאית השנייה לשבת בראשות המפלגה במדינה. בכל מערכות הבחירות לנשיאות מ-2008 ועד הבחירות לנשיאות ארצות הברית 2016 הייתה נציגה לכינוס הוועדה הדמוקרטית הלאומית.

ב-20 ביולי 2020, לאחר מותו של ג'ון לואיס, נבחרה ויליאמס להחליפו כמועמדת המפלגה הדמוקרטית לייצוג מחוז הקונגרס החמישי של ג'ורג'יה בבית הנבחרים של ארצות הברית. בבחירות הכלליות היא ניצחה את אנג'לה סטנטון-קינג, מועמדת המפלגה הרפובליקנית. למרות זאת, בספטמבר אותה שנה נקבעו בחירות ביניים על ידי המושל בריאן קמפ כדי למלא את שארית תקופת כהונתו ה-17 של לואיס. ויליאמס בחרה שלא להתמודד בבחירות מיוחדות אלה, אלא להתמקד בתפקידה כיו"ר המפלגה הדמוקרטית בג'ורג'יה.

## קישורים חיצוניים

* 

* ביוגרפיה רשמית, באתר המפלגה הדמוקרטית של ג'ורג'יה 
* 

## הערות שוליים

קטגוריה:אמריקאים ילידי ג'ורג'יה
קטגוריה:קולומבוס (ג'ורג'יה): אישים
קטגוריה:חברות בית הנבחרים של ארצות הברית מטעם המפלגה הדמוקרטית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי האספה הכללית של ג'ורג'יה
קטגוריה:חברי בית הנבחרים של ארצות הברית מג'ורג'יה
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי הקונגרס ה-119 של ארצות הברית
קטגוריה:אמריקאיות שנולדו ב-1978
קטגוריה:אמריקאים שנולדו ב-1978
גבעת טרכייט

**גבעת טרכייט** (באנגלית: **Trachyte Hill**) היא גבעה נישאת, בקצה הצפוני של האי רוס, סמוך לארץ ויקטוריה שבאנטארקטיקה.

הגבעה ממוקמת מדרום לקרחון של; במרכז אזור החשוף מקרח, בחלק הנמוך של המדרונות המערביים של הר בירד.

גובהה של הגבעה 470 מטרים מעל פני הים.

## היסטוריה
### גילוי ומיפוי הגבעה

הגבעה התגלה ומופה על ידי משלחת הסקר הגאולוגי האנטארקטי של ניו זילנד, אשר חקרה את האזור בעונת המחקר (הקיץ האנטארקטי) 1958–1959.

### מקור השם

שמה של הגבעה ניתן לה על ידי המשלחת הסקר הגאולוגי הניו זילנדי.

הגבעה נקראת בשם זה - בשל הסלע הטרכיט ממנה היא מורכבת.

## לקריאה נוספת

• J. W. Cole, P. R. Kyle & V. E. Neall (1971), **[https://doi.org/10.1080/00288306.1971.10421946 Contributions to quaternary geology of Cape Crozier, White Island and Hut Point Peninsula, McMurdo Sound region, Antarctica]**, New Zealand Journal of Geology and Geophysics, 14:3, 528-546, https://doi.org/10.1080/00288306.1971.10421946

• Dreschhoff, G. A. M.; Siegel, F. R.; Vaz, E.; Zeller, E. J., **[https://www.coldregions.org/vufind/Record/161983 Field test of thermoluminescence dosimeters for measurement of the natural radiation environment on Ross Island]**, Antarctic journal of the United States. 18(5). United States. P.45-46. ISSN 0003-5335

## קישורים חיצוניים
* גבעת טרכייט באתר הסקר הגאולוגי של ארצות הברית
* גבעת טרכייט באתר הגאזט האנטארקטי של ממשלת ניו זילנד
* גבעת טרכייט באתר הגאזט האנטארקטי המשווה SCAR של ממשלת אוסטרליה
* גבעת טרכייט באתר mindat
* מחשבון מרחקים - המרחק מגבעת טרכייט לאתרים סמוכים
* תצלום לוויין של אזור גבעת טרכייט
* תצלום גבעת טרכייט באתר הגאזט האנטארקטי של ממשלת ניו זילנד

## הערות שוליים

טרכייט
קרחון של

**קרחון של** (באנגלית: **Shell Glacier**) הוא קרחון בקצה הצפוני של האי רוס, סמוך לארץ ויקטוריה שבאנטארקטיקה.

הקרחון הוא האונה המערבית של כיפת הקרח המכסה את פסגתו הר בירד.

הקרחון זורם בתלילות בעמק שמצפון לגבעת טרכייט ולראש האריסון, במרכז האזור החשוף מקרח, בחלק התחתון של המורדות הדרומיים של הר בירד.

ראשו של הקרחון בגובה 600 מטרים מעל פני הים; קצהו התחתון של הקרחון בגובה של 75 מטרים מעל פני הים.

## היסטוריה
### גילוי ומיפוי הקרחון

הקרחון התגלה ומופה על ידי משלחת הסקר הגאולוגי האנטארקטי של ניו זילנד, אשר חקרה את האזור בעונת המחקר (הקיץ האנטארקטי) 1958–1959.

### מקור השם

שמו של הקרחון ניתן לו על ידי משלחת הסקר הגאולוגי האנטארקטי של ניו זילנד.

הקרחון נקרא בשם זה - בשל העובדה שהמורנות שבקצה הקרחון מכילות כמות גדולה של קונכיות (באנגלית "של" משמעו "קונכייה").

## לקריאה נוספת

• Dochat, T., Marchant, D., & Denton, G. (2000), **[https://www.jstor.org/stable/520993 Glacial Geology of Cape Bird, Ross Island, Antarctica]**, Geografiska Annaler. Series A, Physical Geography, vol. 82, no. 2/3, 2000, pp. 237–247. JSTOR, www.jstor.org/stable/520993

## קישורים חיצוניים
* קרחון של באתר הסקר הגאולוגי של ארצות הברית
* קרחון של באתר הגאזט האנטארקטי של ממשלת ניו זילנד
* קרחון של באתר הגאזט האנטארקטי של ממשלת אוסטרליה
* קרחון של באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור קרחון של
* קרחון של באתר mindat
* מחשבון מרחקים - המרחק מקרחון של לאתרים סמוכים

## הערות שוליים

של
רחוב תל חי (כפר סבא)

**תל חי** הוא שמו של רחוב ראשי בכפר סבא, המתחיל בצפון העיר ברחוב בן יהודה ונגמר בדרום העיר במחלף תל חי המתחבר לכביש 531. הרחוב חוצה את רחוב ויצמן באזור תחנה מרכזית כפר סבא. הרחוב מורכב ברובו מבתי מגורים גבוהים (בניינים), וכולל שני בתי ספר ואזור מסחרי.

## מבנה הרחוב
הרחוב חוצה את העיר מצפון לדרום. בחלקו הצפוני הוא נפגש עם רחוב בן יהודה, שם נמצא בית הספר בר לב. במורד הרחוב ניכרת הבנייה של בניינים רבי קומות בעלי גגות רעפים. כאשר ממשיכים בכביש דרומה נתקלים בכיכר האקליפטוס, כיכר ובה עץ אקליפטוס בודד. כאשר נבנה הכביש הוחלט לשמור את העץ ועל כן הוא נשמר במרכז הכביש והפך לסמל של השכונה. העץ, מסוג אקליפטוס המקור, ננטע לראשונה בשנות השלושים והיווה נקודת ציון בין בתי המושבה לכפר טאריק-אל חראם, היום דרך בן יהודה. מצידו המערבי של הכביש נמצא בית הספר הדתי-ממלכתי "תורה ומדע".

כאשר ממשיכים דרומה עוברים חלק קטן של בתים פרטיים, ובין היתר גם האולפנה "הראל", ולאחריו מגיעים לשורה של בתים מרובי קומות, כשהגבוה מביניהם כולל ארבע עשרה קומות והוא, נכון ל-2020, הבניין הגבוה ביותר בכפר סבא, להוציא השכונה הירוקה. באזור זה של הרחוב נמצאים שלושה בתי כנסת זה לצד זה, בית הכנסת המרוקאי, בית הכנסת התימני ובית הכנסת האשכנזי.

מעט אחר כך נמצאת תחנה מרכזית כפר סבא, שהיא התחנה הגדולה ביותר בעיר. בסביבת הרחוב של התחנה קיימות חנויות רחוב רבות, בהן מספרות, מכולות, גלידריות, חנויות גיימינג, מאפיות ועוד. חלקו הדרומי של הרחוב כולל בניינים רבי קומות נוספים ואת אולפנת אמנה. בסופו, הרחוב מתחבר לגשר תל-חי שממשיך אל כביש 531.

אורכו הכולל של הרחוב הוא 1.68 קילומטר.

## מבנים חשובים ברחוב

* בית נורדשטיין - ביתו המשומר של אלכסנדר נורדשטיין, אחד ממייסדי כפר סבא. הבית נבנה בשנת 1919 לראשונה, אך ננטש במאורעות תרפ"ט כאשר נורדשטיין עזב לפתח תקווה. בשנת 1922 חזר עם משפחתו לכפר סבא כאשר היא הייתה ריקה מנפש חיה, ובין הריסות הבתים הקים מחדש את הצריף שלו. הבית כיום הוא חלק משביל הראשונים כפר סבא.
* תחנה מרכזית כפר סבא - התחנה הגדולה ביותר בעיר, הכוללת למעלה מעשרה מסופים ושתי תחנות חיצוניות. התחנה מקבלת אוטובוסים מכל רחבי מרכז הארץ, ומשמשת גם כחניה לאוטובוסים של חברת מטרופולין.
* אקליפטוס המקור - האקליפטוס שננטע בין הפרדסים שימש במשך שנים רבות כנקודת ציון בין בתי המושבה לכפר טאריק-אל חראם. כאשר נסלל הכביש בתל חי, הוחלט להשאיר את העץ בתור כיכר קטנה, כדי שלא ייכרת. העץ נמצא שם עד היום, והוא נחשב סמל של המושבה.
* גשר תל חי - גשר המחבר בין הרחוב לכביש 531. בשנת 2020 נפתח מסלול נוסף היוצא מרחוב תל חי והגשר, אשר היה בעבודות קרוב ל-6 שנים. בתקופת התפרצות נגיף הקורונה בישראל והמחאה נגד בנימין נתניהו הפך הגשר למוקד פופולרי עבור מפגינים מכפר סבא והוד השרון, לצד צומת רוטשילד-ויצמן וקניון ערים.

ממוזער|260x260 פיקסלים|בית נורדשטיין המשוחזר. ניתן להבחין בייחודיות שלו לצד הבניינים האחרים ברחוב.

## תוכניות לעתיד
ישנו תכנון לבנות מחדש את כביש הרחוב מתחילתו ועד סופו ולהוסיף לו שני מסלולים באופן סדיר (חלק מהרחוב כולל רק נתיב אחד), שבילי אופניים וחנויות רחוב נוספות גם בחלקיו הצפוניים, בדומה לרחובות כצנלסון וסוקולוב. עבור המבצע הוקצו 1.428 מיליון שקל, מהלך שספג ביקורות מצד האופוזיציה בעירייה.

בנוסף, תכנון המטרו הארצי כולל חמש תחנות בעיר כפר סבא, אחת מהן ברחוב תל חי.

## קישורים חיצוניים
* מודל תלת מימד של כפר סבא, בו ניתן לבחון את רחוב תל חי על רבדיו השונים.

## הערות שוליים

קטגוריה:כפר סבא: תחבורה
אין סוף ללילה

"**אין סוף ללילה**" הוא סינגל שהוקלט על ידי הזמרת-יוצרת הישראלית קרן פלס, מתוך אלבום האולפן השישי שלה, שקופים 2. השיר יצא לאור ב-1 בנובמבר 2020 כסינגל הראשון מתוך האלבום, על ידי חברת התקליטים הד ארצי.

## רקע וכתיבה
השיר נכתב והולחן על ידי קרן פלס והופק על ידי גלעד שמואלי. השיר נכתב מספר שנים לפני צאתו כסינגל, והופיע במסגרת סיבוב ההופעות של פלס בשנת 2014, לבד על הפסנתר, וכן במסגרת הופעותיה לקידום האלבום שקופים בשנת 2019.

## וידאו קליפ
הווידאו קליפ הרשמי של השיר פורסם ב-1 בנובמבר 2020. הוא צולם באי היווני פארוס, בעת הגל השני של מגפת הקורונה. פלס סיפרה כי הקליפ צולם על ידי בחור מלבנון וסיפרה כי "יום אחד פגשתי בחור צעיר בדוכן עלי גפן ממולאים והוא סיפר לי שברח מלבנון אחרי הפיצוץ בנמל ביירות, השאיר שם את כל ציוד הצילום שלו ומאז מחפש דרך חדשה. מצאנו זה את זו. החלטנו לצלם ביחד קליפ".

## מיקומי שיא

## היסטוריית יציאות לאור

## קישורים חיצוניים

* לדף השיר באתר הספרייה הלאומית

## הערות שוליים

קטגוריה:שירי קרן פלס
קטגוריה:שירים בעברית
קטגוריה:שירים שנכתבו על ידי קרן פלס
קטגוריה:שירים שהולחנו על ידי קרן פלס
קטגוריה:שירים שהופקו על ידי גלעד שמואלי
קטגוריה:שירים על חלומות
קטגוריה:שירים על לילות
קטגוריה:סינגלים בהוצאת הד ארצי
הסליק במרחביה

מנגנון התופים והכבלים שהותקן כדי להעלות ולהוריד את פתח הסליק|שמאל|ממוזער|250px
**הסליק במרחביה** היה הסליק המרכזי לאחסנה וטיפול בנשק לא חוקי של קיבוץ מרחביה. נבנה במרתפו של בית הילדים בשנות ה-30. הסליק נחשף ב-1968 והפך לאתר מורשת לאחר תהליך שימור.

## רקע
קיבוץ מרחביה הוקם ב-1929. כבר מהקמתו הוכנו בו סליקים פשוטים בהם אוחסן נשק מגן וזאת כחלק מהלקחים של מאורעות תרפ"ט. עם הזמן הגיעו חברי הקיבוץ למסקנה שיש צורך בבניית סליק גדול יותר ומוגן יותר. רצון זה נבע, בין השאר, גם ממאמצי הבריטים לאיתור סליקים ברחבי הארץ, תוך שימוש במגלי מתכות, דבר שהגביר את החשש שפתרונות ההסלקה הקיימים אינם בטוחים עוד וגדולים הסיכויים שייתגלו בחיפוש.

## ההיסטוריה של הסליק
בניית הסליק החלה ב-1935 ומספר מצומצם של חברי קיבוץ (5 חברים בראשות משה מן) היה שותף סוד ופעיל בהקמת הסליק. הסליק תוכנן להשתלב בבית הילדים שהיה בתהליך הקמה באותו זמן.

הסליק עצמו נבנה במרתף הבניין והגישה אליו הייתה מארון בחדר האוכל של הילדים בקומת הקרקע. בארון שבחדר האוכל נבנתה רצפה שהותקנה על גבי בורג שחובר למנגנון תופים וכבלים שנלקח ממכונת הדייש של הקיבוץ. כדי להניע את המערכת חוברו התופים והכבלים לידית אותה נדרש לסובב כדי להוריד ולהעלות את הרצפה. הנקודה בקיר, בה הוכנסה הידית הסוותה כנקודת חשמל. במהלך בניית בית הילדים הוכנסו בקירותיו תעלות האוורור של הסליק שהובילו לגג.

החל מ-1936, לאחר השלמתו, שימש הסליק את חברי הקיבוץ לאחסון וטיפול בנשק. הבריטים הגיעו מספר פעמים לקיבוץ לחפש סליקים (כולל בשבת השחורה) אך הסליק לא נתגלה.

## אחריתו של הסליק
לאחר סיום מלחמת העצמאות הוחזרו כלי הנשק לסליק וחמשת חברי הסוד החליטו להשאירם שם ולא לגלות את מקומו. ב-1968, במסגרת מבצע החזרת ציוד לצה"ל לאחר מלחמת ששת הימים, החליטו החברים לחשוף את הסליק וכל הציוד והנשק שבו הועבר למשטרת עפולה. במהלך חשיפת הסליק נפרץ פתח בקיר שאיפשר גישה קלה אליו. לאחר פינויו אוחסנו בו חומרים של הארכיון ששכן ליד אולם הסליק ננטש כשהארכיון עבר למקום אחר.

ב-2014 נוקה הסליק והוצגו בו ציוד אישי של חיילים, מִרכֶזת טלפונים, תחמושת, חוברות הדרכה לאימונים צבאיים וציוד אחר. בנוסף נתלו במקום פלקטים המתארים את המצב הביטחוני באזור שהביא להקמת הסליק, ועל מרחביה בחזית הפעילות הביטחונית בעמק יזרעאל המזרחי. כמו כן נתלו צילומים של כלי נשק שונים שצולמו במוזיאון צה"ל.

## לקריאה נוספת
* ד"ר רפי קיטרון, **ארץ ישראל הנסתרת - סיפורם של הסליקים ותולדותיהם**, הוצאת אריאל, 2020, עמודים 140–141

## קישורים חיצוניים

* 
* בית הילדים בקיבוץ מרחביה וסיפור הסליק באתר קיבוץ מרחביה, 14 בינואר 2014

## הערות שוליים

מרחביה
סליק
קטגוריה:אתרי מורשת במחוז צפון
מונוסלו

**מונוסלו** (בהונגרית: **Monoszló**) הוא כפר על גדות אגם בלטון במחוז וספרם שבמרכז הונגריה.
כמו יישובים רבים באירופה גם במונוסלו מספר התושבים נמצא בירידה. כך, בשנת 1990 חיו בכפר 158 תושבים, ובשנת 2020, 89 תושבים.

הכפר עתיק למדי ונזכר כבר למן המאה ה-13, עת בן הכפר, הארכיבישוף לודומר מאסטרגום נתמנה לתפקידו, השני במעלה בהיררכיה הכנסייתית בהונגריה, תחת שלטונו של המלך לסלו הרביעי.

כנסיית הכפר עשירה בפרטים מתקופת ימי הביניים, ובמיוחד הדלת הדרומית המעוטרת בעץ החיים כשלצידיו שתי ציפורים.

## יהודי מונוסלו
במונוסלו חיו יהודים בתקופות זמן שונות. 

## קישורים חיצוניים

*  

## הערות שוליים

קטגוריה:הונגריה: כפרים
שרק תחייך

"**שרק תחייך**" הוא סינגל שהוקלט על ידי הזמרת-יוצרת הישראלית יובל דיין. השיר יצא לאור ב-24 באוגוסט 2020, על ידי חברות התקליטים אן-אם-סי יונייטד אנטרטיינמנט בע"מ וארומה מיוזיק, כסינגל שלא מתוך אלבום.

השיר הגיע למקום הראשון במצעד הרשמי של גלגלצ.

## רקע וכתיבה
השיר נכתב על ידי יובל דיין ואבי אוחיון והופק על ידי מתן דרור. בישראל היום פורסם כי "השיר יצא בעקבות מגפת הקורונה" וכי הוא "שיר שיש בו, מבחינתה (של יובל דיין), הרבה מהתובנות החדשות שהביאה איתה המגפה". בנוסף, היא סיפרה כי "בהתחלה הייתי בלחץ גדול של מה הולך להיות איתנו. לקראת פסח תכננתי להתחדש ולהחליף את כל הציוד של האולפן הביתי שלי, ופתאום הכל נעצר. זה שלח אותי פנימה, כתבתי שירים וזה הפך לתקופה של יצירה", וכי "השיעור הגדול הזה שלמדתי על צניעות ועל היכולת להסתפק במה שיש - נמצא בשיר 'שרק תחייך'". בראיון לערוץ 7, אמרה דיין כי "אחד השירים החדשים שלי שאני הכי אוהבת הוא 'שרק תחייך'".

על החיבור עם שותפה לכתיבת השיר אבי אוחיון, סיפרה דיין: "ניסינו להעביר תחושה שהכל כבר נמצא ממש כאן לידינו, הפרטים הקטנים הם אלה שהופכים את התמונה לשלמה. אבי אוחיון הוא יוצר אדיר שיודע להעביר הרבה בפשטות, ואני שמחה ומתרגשת לשתף איתו פעולה לראשונה".

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה ממיליון השמעות.

## וידאו קליפ
הווידאו קליפ הרשמי של השיר פורסם ב-24 באוגוסט 2020. במהלך הקליפ, ביקרה דיין בחתונות בהפתעה. בתחילת הקליפ, מופיע הכיתוב "קיץ 2020" ובהמשך ניתן לראותה, כשהיא מנגנת בגיטרה. בהמשך, מופיעות הסצנות בהן ניתן לראות אותה כשהיא מבקרת בחתונות שונות. דיין אמרה כי "הרעיון לקליפ הגיע אחרי הרבה מאוד פניות שקיבלתי להגיע לשיר בחופות מזוגות שנדחתה להם החתונה, והרגשתי שזאת הדרך הטובה והמרגשת ביותר לשמח אותם".

נכון ליולי 2024, מונה הצפיות של הקליפ עומד על למעלה מ-44 מיליון צפיות.

## ביקורת
דודי פטימר ממעריב אונליין העניק לשיר ביקורת חיובית: "בפשטות וברכות מגישה יובל דיין את 'שרק תחייך' – בלדה אותה כתבה והלחינה יחד עם אבי אוחיון. נאיביות מתוקה, אופטימיות והתמקדות בחשיבות הדברים הקטנים, מקבלות משנה תוקף בשיר אותו מבצעת דיין ברוך קולה המלטף, שמצליח להפיג לכמה רגעים את המתח בתקופה טרופה זו, ולהעלות חיוך על השפתיים (ובתוך הלב). פשוט ונוגע".

## גרסאות כיסוי
הזמר הישראלי אייל גולן הוציא גרסת כיסוי רשמית לשיר.

## מיקומי שיא

## היסטוריית יציאות לאור

## קישורים חיצוניים

* לדף השיר באתר הספרייה הלאומית

## הערות שוליים

קטגוריה:שירי יובל דיין
קטגוריה:שירים בעברית
קטגוריה:שירים שנכתבו על ידי אבי אוחיון
קטגוריה:שירים שהולחנו על ידי אבי אוחיון
קטגוריה:שירים שהופקו על ידי מתן דרור
קטגוריה:שירים על אושר
קטגוריה:שירים על חיוך
קטגוריה:שירים על נישואים
קטגוריה:סינגלים שהגיעו למקום הראשון במצעד הרשמי של גלגלצ
קטגוריה:סינגלים בהוצאת NMC יונייטד אנטרטיינמנט
קטגוריה:סינגלים בהוצאת ארומה מיוזיק
כשהכל יגמר

"**כשהכל יגמר**" הוא סינגל שהוקלט על ידי הזמרת-יוצרת הישראלית שרית חדד. השיר יצא לאור ב-2 בנובמבר 2020, על ידי חברת התקליטים ש. חדד הפקות בע"מ, כסינגל שלא מתוך אלבום. השיר היה לשירה הראשון של חדד, שלא יצא על ידי חברת התקליטים אבי גואטה הפקות בע"מ.

השיר הגיע למקום הראשון במדיה פורסט.

בחודש דצמבר השיר נכנס לפלייליסטים של התחנות רשת ג' וגלגלצ.

במצעד השנתי של mako ו-טיקטוק לשנת התשפ"א השיר הגיע למקום ה-23.

## רקע וכתיבה
השיר נכתב על ידי אייל דביר, תמר יהלומי ויונתן קלימי והופק על ידי יהלומי וקלימי גם כן. השיר זכה להצלחה ארצית והפך לשירה הראשון של חדד שהצליח לכבוש את פסגת מדיה פורסט, מזה 3 שנים; ב-19 במרץ 2017, הצליח להיטה "היית איתה", לכבוש את הפסגה למשך שלושה שבועות רצופים.

בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-50,000 מיליון השמעות.

## וידאו קליפ
הווידאו קליפ הרשמי של השיר פורסם ב-2 בנובמבר 2020. בתחילת הקליפ, ניתן לראות את חדד כשהיא נכנסת לתוך אולם בית הקולנוע של סינמה סיטי גלילות. בהמשך, היא מתיישבת כשהיא לבדה ומתחילה לשיר את השיר. לאורכו של הקליפ, מוצגים קטעי וידאו של מעריציה ולבסוף, ניתן לראות את הבת שלה.

נכון לנובמבר 2020, מונה הצפיות של הקליפ עומד על למעלה מחצי מיליון צפיות.

## מיקומי שיא

## היסטוריית יציאות לאור

## קישורים חיצוניים

* לדף השיר באתר הספרייה הלאומית

## הערות שוליים

קטגוריה:שירי שרית חדד
קטגוריה:שירים בעברית
קטגוריה:שירים שנכתבו על ידי יונתן קלימי
קטגוריה:שירים שנכתבו על ידי תמר יהלומי
קטגוריה:שירים שהולחנו על ידי יונתן קלימי
קטגוריה:שירים שהולחנו על ידי תמר יהלומי
קטגוריה:שירים שהופקו על ידי יונתן קלימי
קטגוריה:שירים שהופקו על ידי תמר יהלומי
קטגוריה:שירים על מגפת הקורונה
קטגוריה:סינגלים שהגיעו למקום הראשון במצעד העברי של מדיה פורסט
נגריאמה

**נגריאמה** (ביפנית: **流山市**) היא עיר הממוקמת במחוז צ'יבה, יפן.

## היסטוריה
ב-1 באפריל 1889, נגריאמה הוקמה ושימשה כעיר נמל על נהר אדו. ב-1 בינואר 1952, נגריאמה התמזגה עם העיירה הסמוכה אליה, אדוגאווה. נגריאמה קיבלה מעמד של עיר ב-1 בינואר 1967.

## אוכלוסייה
בשנת 2019, אוכלוסיית העיר הוערכה ב-192,443 נפשות. באותה השנה, צפיפותה של העיר הוערכה ב-5,449 נפש על קמ"ר. בין השנים 2006–2019, אוכלוסייתה של העיר גדלה ב-20%.

## חינוך
בעיר פעולות שלוש אוניברסיטאות: אוניברסיטת אדוגאווה, אוניברסיטת טויו גאקואן ומכללת אדוגאווה ג'וניור.

## ערים תאומות
לנגריאמה יש שלוש ערים תאומות וכולן ערים יפניות.
* 
* 
* 

## קישורים חיצוניים

* 

## הערות שוליים

קטגוריה:יפן: ערים
קטגוריה:קאנטו: ערים
קטגוריה:יישובים שהוקמו ב-1889
אור הירח (שיר)

"**אור הירח**" הוא סינגל שהוקלט על ידי הזמר-יוצר הישראלי אביב גפן. השיר יצא לאור בשנת 1991, כסינגל מתוך אלבום הבכורה של גפן, "זה רק אור הירח", הנקרא על שם פזמון השיר.

## רקע וכתיבה
השיר, בדומה לשאר שירי האלבום, נכתב והולחן על ידי אביב גפן, והוא בסגנון הרוק. בסיקור על האלבום "זה רק אור הירח", לכבוד 20 שנה לצאתו, כינה מבקר המוזיקה יוסי חרסונסקי את השיר כ"שיר מוטו באלבום על ילדים מסכנים חשופים בחולשתם בצריח החיים, זועקים זעקתם המרה".

זמן מה לאחר צאת השיר, ביצע גפן את השיר יחד עם דנה ברגר בתוכנית "עניין של זמן", בה השתתף. בנוסף, על שם השיר והאלבום בו הוא נכלל, גפן טבע את הכינוי "ילדי אור הירח" לתיאור הנוער שהתבגר לשיריו בשנות ה-90.

## גרסאות כיסוי

### גרסת אביתר בנאי
באלבום האולפן השנים-עשר של גפן "פסיפס", הופיעה גרסת כיסוי לשיר, כאשר זו בוצעה בהופעה חיה על ידי אביתר בנאי בלבד.

### גרסת יסמין מועלם וטונה

ב-27 באוקטובר 2020 הוציאו הזמרת-יוצרת יסמין מועלם והראפר טונה גרסת כיסוי לשיר, במסגרת החלק השני של הפרויקט "צו השעה", לתמיכה בתעשיית המוזיקה הישראלית, 
שנפגעה בעקבות משבר הקורונה בישראל.

#### רקע
ב-2 באוגוסט 2020 הוכרז על פרויקט מוזיקלי בשם "צו השעה", בו יכללו כ-50 גרסאות כיסוי לשירים שונים מהזמר העברי, ואף נאמרו שמותיהם של חלק מהאמנים המשתתפים בו, ובהם מועלם וטונה. הפרויקט הופק על ידי "קרן נכט", בעקבות משבר הקורונה בישראל, שפגע בפרנסתם של מוזיקאים ישראלים, ולדברי יוזמיו, על מנת "לשמור על המוזיקה העברית כדי שנוכל לפתח אותה" ולקדם "חוק מוזיקה ישראלית". ב-27 באוקטובר, יצא החלק השני של הפרויקט, בו נכלל השיר.

בנוסף למילים המקוריות, נוסף לשיר בית ראפ שכתב וביצע טונה.

#### מיקומי שיא

### גרסאות נוספות
* הצמד גיא ויהל ביצעו את השיר בתוכנית "The Voice ישראל", בה התמודדו. בתוכנית, המנטור שלהם היה גפן.
*בשנת 2022 ביצע השחקן דניאל אסייג את השיר במסגרת הסדרה "שנות ה-90" בפרק "מוטוטורולה בננה"

## השיר בספרי תווים
* רן ברלב (עורך), **אביב גפן: השירים האסורים**, עמ' 32, הוצאת כנרת, 1996. 

## קישורים חיצוניים
* לדף השיר באתר הספרייה הלאומית

## הערות שוליים

קטגוריה:שירי 1991
קטגוריה:שירי 2020
קטגוריה:סינגלים מ-1991
קטגוריה:שירי אביב גפן
קטגוריה:שירי טונה
קטגוריה:שירי יסמין מועלם
קטגוריה:שירים בעברית
קטגוריה:שירים שנכתבו בגיל הנעורים
קטגוריה:שירים שהולחנו בגיל הנעורים
קטגוריה:שירים שהופקו על ידי ניר דנן
קטגוריה:שירים על אור
קטגוריה:שירים על הירח
קטגוריה:שירי רוק בעברית
קטגוריה:הירח באמנות
קטגוריה:סינגלים בהוצאת הד ארצי
קטגוריה:שירי אביתר בנאי
קטגוריה:שירי 2012
קטגוריה:שירים שהופקו על ידי משה לוי
קטגוריה:שירים שנכתבו על ידי אביב גפן
קטגוריה:שירים שהולחנו על ידי אביב גפן
מרדכי בירדוגו

הרב **מרדכי בירדוגו** (ה'תע"ה - י"ד אב ה'תקכ"ב 1762) המכונה: **המרבי"ץ**, היה ראש ישיבה, דרשן ודיין ופרשן מקראי ותלמודי בעיר מקנס שבמרוקו ומחבר ספרים פורה.

## קורות חייו
נולד בשנת ה'תע"ה לרב יוסף, נכדו של רבי משה בירדוגו (הקדמון), ראש משפחת בירדוגו. אחיו הוא רבי יהודה בירדוגו מחבר הספר "מים עמוקים".

### בחרותו
בצעירותו למד בבית מדרשו של בן דודו רב ואב"ד מקנס, רבי משה בירדוגו, המכונה "המשבי"ר". ישיבתו של המשבי"ר נודעה לתהילה במקנס ורוב תלמידי החכמים של העיר למדו בה.

למרות גילו הצעיר בין הלומדים, התבלט בכשרונותיו ובהתמדתו, ורבו, המשבי"ר, נהג לפלפל עמו בדברי תורה. חידושים רבים שהעלו השניים מתקופה זו הודפסו לימים בספרי הרב ותלמידו, "ראש משביר" ו"תורת המרבי"ץ" (ראו להלן). בדרך לימודו אחז בעקבי שיטת רבו שהייתה העמקה בפשט הסוגיה, תוך התרחקות מפלפולים. כך למשל, בסיום מערכה ארוכה על סוגיה במסכת פסחים כתב: .

### רבנות העיר מקנס
עם הגיעו לפרקו נישא לבליידא, בתו השלישית של רבו. לאחר פטירת רבו, היה המרבי"ץ הרוח החיה בהנהגת הישיבה והוא אף ירש את מקומו ברבנות העיר. לפרנסתו עסק בתקופה זו כשוחט. בערך בשנת ה'תק"ב מונה גם לדיין, לצד רבי יעקב טולידאנו (מהרי"ט) ואחיו רבי חיים טולידאנו, עמם חתם על פסקי דין. כן נמצא שחתם על פסקי דין לצד גדול דורו רבי יעקב אבן צור (היעב"ץ). בתפקידיו השיב המרבי"ץ תשובות הלכתיות לכל רחבי מרוקו וחתם על תקנות רבות בעירו.

### פטירתו והנצחתו
בשנת ה'תק"ז נפטרה אשתו, ורבי מרדכי נישא בשנית לבתו הרביעית של רבו - ריינא, לאחר פטירת בעלה רבי יחיא לכרייף.

נפטר בי"ד באב ה'תקכ"ב. משורר התקופה חתנו רבי דוד חסין חיבר קינה על פטירתו.

הותיר אחריו יבול רב של חידושי תורה בכל מקצועות התורה: שו"ת, חידושים על הש"ס ועל התנ"ך ודרשות. רובם נותרו עדיין בכתובים, וחלקם נדפסו בספר "תורת המרבי"ץ" שבהוצאת מכון אהבת שלום.

למרות שנפטר צעיר, הותיר את חותמו על רבים מחכמי צפון אפריקה, שנים רבות אחר פטירתו.

### צאצאיו

* רבי יקותיאל בירדוגו - בנו הבכור מאשתו הראשונה, ממלא מקומו ברבנות העיר.
* רבי רפאל בירדוגו - מחבר השו"ת "משפטים ישרים" שנודע לימים בכינויו "המלאך רפאל".
* בת נוספת (מנישואיו הראשונים) נישאה לרבי דוד בן חסין.
* מנישואיו השניים נולדה לו בת בשם בליידא, שנישאה לרבי יהודה בירדוגו קרוב משפחתו.

## חיבוריו
* **שו"ת דברי מרדכי** - שאלות ותשובות על ארבעת חלקי השולחן ערוך
* **תקנות**
* **חידושים על הש"ס** - שלשת החיבורים הללו רוכזו בספר 'תורת המרבי"ץ' בהוצאת חברת אהבת שלום ה'תשע"ז.
* **דורש טוב** - דרשות (בכתב יד).
* **פרשת מרדכי** - דרשות והספדים (בכתב יד).
* **משנה למלך** - פירוש לספר משלי (בכתב יד).
* **פירוש למסכת אבות** (בכתב יד).
* **צרור הכסף - צרור המור** - פירושים לספר תהילים (בכתב יד).
***פירושים על המקרא** (בכתב יד).

## לקריאה נוספת
**תורת המרבי"ץ**, הוצאת מכון אהבת שלום - יד שמואל פרנקו, ירושלים תשע"ז.

## קישורים חיצוניים
*  - תשובות בהלכה
* 

## הערות שוליים

קטגוריה:מקנס: רבנים
קטגוריה:משפחת בירדוגו
קטגוריה:ראשי ישיבה מרוקאים
קטגוריה:מחברי ספרי שו"ת
קטגוריה:ילידי 1715
קטגוריה:נפטרים ב-1762
משחק האופרה

**משחק האופרה** הוא משחק שחמט שנחשב לאחד המשחקים המפורסמים ביותר בכל הזמנים. הוא שוחק בשנת 1858 בין פול מורפי לקרל השני, דוכס בראונשווייג הגרמני והרוזן קומטה איזוארד הצרפתי (ששיחקו בהתייעצות) במהלך אופרה בבית האופרה בפריז, ומכאן שמו.

המשחק נחשב לדוגמה קלאסית לחשיבותה של התפתחות נכונה בתחילת המשחק, ולכוח החזק של התקפה נגד מערך שאינו מפותח דיו. כמו כן ההקרבות הרבות שבוצעו במהלך המשחק גורמות לו להיות אחד המשחקים המרשימים והמלהיבים ולדוגמה נאה לתחבולתנות שאפיינה את משחקו של מורפי.

## המשחק

**1. ה4 ה5 2. פו3 ד6**

השחור נוקט בהגנת פילידור.

** 3. ד4 רז4 4. ד:ה5 ר:ו3**

אילו היה השחור עונה 3... ד:ה5 היה הלבן ממשיך 4. מה:ד8 (שחרור הפרש הכפות) מ:ד8 5. פ:ה5 וזוכה ברגלי תוך מניעת הצרחה מהשחור.

** 5. מה:ו3 ד:ה5 6. רג4**

הלבן מאיים מה:ו7 ומט סנדלרים.

**6. ... פו6 7. מהב3**

מאיים על שני הרגלים ו7, ב-7. בנוסף מאיים במט על ידי ר:ו7+ ואחריו מהה#6. בנוסף אחרי מה:ב7 מאיים מה:א8.

** 7. ... מהה7**

המהלך היחיד שמונע את המט ואובדן הצריח (8. מה:ב7 מהב4+ מחליף את המלכות ומציל את הצריח) אך המלכה חוסמת את הרץ על ו8, כך ששחור לא יכול לפתח אותו ולא להצריח. כעת לבן מתחיל לממש את יתרון ההתפתחות שלו.

**8. פג3**

מורפי יכל לזכות בחומר (ר:ו7 ואז מה:ב7) אך כחלק מסגנון משחקו העדיף התפתחות מהירה ויוזמה על פני זכייה בחומר. במילותיו של אדוארד לסקר, "זוהי דרכו של קַצָּב, לא של אומן".

**8. ... ג6 9. רז5 ב5**

הרץ כופת את הפרש ולשחור למעשה אין כלל כלי הגנה. על כן הוא מנסה להדיח את הרץ התוקפני ממקום מושבו.

**10. פ:ב5!**

ההקרבה הראשונה: לבן מקריב את הפרש תמורת שני רגלים ועמדה תוקפנית יותר לרץ (במקום לסגת איתו ולאפשר לשחור להתפתח)

**10. ... ג:ב5 11. ר:ג5+ פבד7**

ההגנה היחידה שמונעת אובדן חומר גדול (אחרת המלכה תאבד או 11... מד8 מהד5+ וזוכה בצריח - זה נוסח לא נכון מהד5+ מסע מפסיד כי ...פ:ד5 13. ר:ה7 פ:ה7) אך כעת שני הפרשים של השחור כפותים, ולמעשה אין לו כלל כלים פעילים בשדה הקרב למעט המלכה, לעומת הלבן שלו מלכה, שני רצים, ואפשרות קלה להכניס את שני הצריחים בעזרת הטור הפתוח ד.

**12. 0-0-0 צד8 13. צ:ד7 צ:ד7**

הלבן מקריב "טיב" כדי להחליף את הפרש המרותק בצריח ולאפשר להכניס את הצריח הלבן השני מבלי לאבד זמן (למעשה זוהי לא ממש הקרבה כי לבן יכול מייד לזכות בה חזרה על ידי ר:ד7)

**14. צד1 מהה6**

משחרר את הפרש מכפיתתו כדי להגן על הצריח. אם ישחק עכשיו הלבן ר:ו6 יזכה בצריח ומשם בניצחון קל, אך כעת שלף הלבן את תחבולת המחץ האחרונה:

**15. ר:ד7 פ:ד7 16. מהב8+ פ:ב8 17. צד#8**.

ללבן נותרו שני כלים בלבד: רץ וצריח, אשר הנחיתו על השחור את המט. לשחור יתרון פרש ומלכה, אך הם לא יכלו למנוע את תבוסתו.

## קישורים חיצוניים
* בובי פישר מנתח את משחק האופרה (באנגלית)
* מאמר בצ'ס בייס על המשחק
קטגוריה:משחקי שחמט מפורסמים
יחסי הוותיקן–הפיליפינים

**יחסי הוותיקן–הפיליפינים** הם היחסים הרשמיים בין קריית הוותיקן לפיליפינים. כאחת משתי מדינות עם רוב קתולי באסיה (ביחד עם מזרח טימור), הפיליפינים נהנים מיחסים משמעותיים עם הוותיקן. לוותיקן יש נונצ'יאטורה במנילה, ושגריר הפיליפינים לאיטליה משמש כשגריר לא תושב לוותיקן ברומא.

## היסטוריה
[ממוזער|הנשיא [בניגנו אקינו (השלישי)|בניגנו אקינו השלישי פוגש את האפיפיור פרנסיסקוס במהלך ביקורו הממלכתי בוותיקן בשנת 2015]]
ממוזער|האפיפיור פרנסיס עם הנשיא בניגנו אקינו השלישי במהלך ביקור האפיפיור בפיליפינים, ינואר 2015
הקתוליות הגיעה לראשונה לפיליפינים במאה ה-16, כשמיסיונרים נוצרים ליוו כובשים כשסיפחו את האיים לאימפריה הספרדית. עד שהפיליפינים קיבלו את הריבונות מארצות הברית לאחר מלחמת העולם השנייה עם הקמת הרפובליקה השלישית, הקתוליות כבר הותירה רושם מתמשך על התרבות והחברה הפיליפינית, כשבערך שבעים אחוז מהפיליפינים הכריזו באמונה בנצרות.

במהלך שלטונו של נשיא הפיליפינים אלפידיו קווירינו, שודרגה המשלחת האפוסטולית של הפיליפינים לנונצ'יאטורה, כאשר הארכיבישוף אגידיו וגנוזי הפך לנונסיו האפוסטולי הראשון ב-9 באפריל 1951. השגריר הפיליפיני הראשון בוותיקן, ד"ר מנואל מורן, העניק את תעודותיו לאפיפיור פיוס ה-12 ב-4 ביוני 1951.

שלושה אפיפיורים ערכו עד כה ביקורים פסטורליים בפיליפינים. האפיפיור פאולוס השישי ביקר בפיליפינים בשנת 1970 ונאם בפני סטודנטים באוניברסיטת סנטו תומאס (UST) במנילה. בשנת 1981 נאם גם האפיפיור יוחנן פאולוס השני ב-UST, ובירך את יליד המאה ה-17 לורנצו רואיז, כקדוש בפארק לונטה, הברכה הראשונה הנערכה מחוץ לוותיקן. כמה מאות שנים אחר כך אפיפיור ביקר את הפיליפינים בשנת 1995 לרגל יום הנוער העולמי X. בתאריכים 15–19 בינואר 2015 ערך האפיפיור פרנסיסקוס ביקור אפיפיורי בפיליפינים, שם נשא נאום ב-UST וביקר בטקלובן, העיר שנחרבה על ידי הטייפון יולנדה (האיאן).

הפיליפינים אירחו את הקונגרס האוכריסטי הבינלאומי בשנת 1937 (IEC) במנילה ושוב בין 25 ל-31 בינואר 2016, שהועבר מתאריך מאי המקורי על פי בקשת הוותיקן. הארכיבישוף של סבו חוסה ס. פלמה מוועידת הבישופים הקתולית בפיליפינים הציע לוותיקן שהאפיפיור פרנסיסקוס יבקר במדינה לרגל האירוע. עם זאת, מאוחר יותר אישר פלמה כי האפיפיור לא יבקר במדינה לצורך האירוע והוותיקן ישלח במקום זאת שליח אפיפיור להשתתף באומרו: 

## ראו גם
* ניסיון ההתנקשות באפיפיור פאולוס השישי

## קישורים חיצוניים

## הערות שוליים

קטגוריה:הפיליפינים: דת
101 שאלות למבוגר

**"101 שאלות למבוגר"** היא תוכנית שיחה לנוער המשודרת בערוץ הראשון ברוסיה. במשך זמן רב (בשנים 2006–2013) שודרה בערוץ המוסקבאי "TV Center" (לשעבר "TVC") ובגרסתו הבינלאומית "TVCI" תחת הכותרת **"מאה שאלות למבוגר"**.

התוכנית זכתה בפרס האקדמיה הרוסית לטלוויזיה 2007 בקטגוריית "תוכנית לילדים" הקדים את התוכניות "צרות" מאת OTRK "Ugra" ו"ללא חזרות" של האולפן "Klass".

בשנת 2020 התחיל הערוץ הראשון להתעניין בקונספט של התוכנית. בתחילה, צילומי הפרקים הראשונים היו אמורים להתקיים בחודש מרץ, אך בשל מגפת COVID-19 היא נדחתה לתחילת יולי ושידור הבכורה התקיים ביום שבת, 5 בספטמבר 2020 בשעה 10:15 בבוקר.

## תוכן
מרואייני התוכנית נבחרים על ידי הילדים המשתתפים בקהל. לשם כך נערך סקר בקרב תלמידי בית הספר, כתוצאה מכך מתברר באילו מבוגרים הם מעוניינים.

"באולפן לא יידונו נושא כזה או אחר", אמרו בהפקת התוכנית, "אלא בדמות הראשית, שלדברי אחד מהם 'ייכנס לגוב האריות'. האתגר לבני הנוער אינו קל. עליהם להכריח אדם מפורסם, שלפעמים בעל בכוח, לחשוף את עצמו בפני הצופים. ובאותה עת, ולהדגים את ה"אני" הקולקטיבי שלהם."

מהות התוכנית היא ששאלות נשאלות על ידי צעירים מתחת לגיל 18. הרעיון הוא שהאורח צריך לענות על 100 שאלות, אך בדרך כלל אין יותר מארבעים. בסוף השידור מוצג מונה שאלות. לאורח הזכות לסרב לענות על השאלה שלוש פעמים. במהלך ההקלטה נשאלו כמה דמויות 70–80 שאלות כל אחת, אך אורך התוכנית אינו מאפשר להראות יותר מ-30-50.

## קישורים חיצוניים
* "101 שאלות למבוגר", באתר ATV
* "101 שאלות למבוגר", באתר ערוץ TVC
* "101 שאלות למבוגר", באתר "1tv.ru"

## הערות שוליים

קטגוריה:2006 ברוסיה
קטגוריה:TV Center: תוכניות וסדרות
קטגוריה:זוכי פרס TEFI
קטגוריה:ערוץ 1 הרוסי: תוכניות וסדרות
הלודרמת גואטמלה

**הלודרמת גואטמלה** (שם מדעי: *Heloderma charlesbogerti*) היא מין של לטאה אמריקאית ממשפחת ההלודרמיים, המצויה רק בשטח של 250 קילומטרים רבועים סביב העמקים של נהר מוטגואה  שבגואטמלה. לטאה זו נדירה מאוד ורק 200 פרטים נותרו ממנה בטבע. היא נחשבת, לפי CITES, לאחת הלטאות הנדירות ביותר בעולם.

הלודרמת גואטמלה היא המין השלישי והקטן ביותר במשפחת ההלודרמיים, לצד ההלודרמה המרירית וההלודרמה הארסית ויש חוקרים הרואים בה תת-מין שלהם. היא הוגדרה ב-1988 בידי החוקרים ג'ונתן קמפבל וג'יי פי. ואניני ומשמעות שם המין: "Charlesbogerti" פירושו: "עור משובץ", עקב המבנה דמוי החרוזים שלה.

בדומה לקרוביה, להלודרמת גואטמלה ארס חזק והיא ניזונה בעיקר מעופות שונים וביציהם (לרוב יונים), מכרסמים וזוחלים אחרים. היא ניזונה גם מחרקים ומביצי זוחלים, כגון איגואנה. את הטרף היא הורגת בעזרת לסתותיה החזקות בעלות שיני הארס. הארס מספיק חזק כדי לגרום לשיתוק והרס רקמות אך הוא לא יהרוג אדם, אלא אם הוא אלרגי לארס.

## קישורים חיצוניים

קטגוריה:הלודרמיים
קטגוריה:גואטמלה: זוחלים
קטגוריה:בעלי חיים שתוארו ב-1988
דורה היץ

**דורה היץ** (בגרמנית: **Dora Hitz**; 30 במרץ 1856 – 20 בנובמבר 1924) הייתה ציירת חצר המלכות של משפחת המלוכה הרומנית, חברה בקבוצת נובמבר ומייסדת שותפה של הזצסיון הברלינאי.

## קורות חיים
כשהייתה בת שש עברה משפחתה לאנסבך ובגיל שלוש-עשרה נשלחה למינכן ללמוד ב"דמנמאלשול דר פראו שטאטסראט ובר", בית ספר לאמנות לצעירות, שם למדה אצל וילהלם פון לינדנשמיט הצעיר. בתערוכת האמנות והתעשייה של שנת 1876, היא נפגשה והתוודעה לאליסזבטה, מלכת רומניה (אולי ידועה יותר בשמה הספרותי "כרמן סילבה"). כתוצאה מכך מונתה היץ כציירת חצר המלוכה. בנוסף לציורי שמן ואיורי ספרים, היא יצרה גם ציורי קיר פרסקו בהיכל המוזיקה של טירת פלש בסינאיה.

לאחר 1880 התגוררה בפריז, שם למדה אצל לוק-אוליבייה מרסון, גוסטב קורטואה, ז'אן ג'וזף בנג'מין-קונסטנט, שהשפיעו ביותר על סגנונה. היא בילתה 1886/87 ברומניה, ואז חזרה לפריז. היא טיילה ברחבי בריטני ונורמנדי, ובשנת 1890 הפכה לחברה בסלון של Société des Artistes Français. משנת 1892 הייתה משתתפת בקביעות בתערוכות של Société Nationale des Beaux Arts.

אף שהצליחה בפריז, היא עברה להתגורר בברלין בשנת 1892 והצטרפה ל "Vereins Berliner Künstlerinnen und Kunstfreundinnen" (אגודת אמניות) שהעניקה לה גישה ללקוחות רבים מהמעמד הבינוני הגבוה שהזמינו דיוקנאות.

היא הקימה בית ספר לאמנות לנשים בשנת 1894, הפעילה סטודיו והתקשרה בידידות עם קתה קולוויץ.

היץ הציגה את עבודותיה בבניין האישה בתערוכה הקולומביאנית העולמית בשנת 1893 בשיקגו, אילינוי.

בשנת 1898, היא הייתה אחת החברות המייסדות של הזצסיון בברלין. הוענק לה פרס וילה רומנה בשנת 1906, שכלל מלגה שאפשרה לה לבלות שנה בפירנצה.

במהלך מלחמת העולם הראשונה היא החלה לחוות קשיים כלכליים, חלתה והפכה בהדרגה למתבודדת.

היא נפטרה בנובמבר 1924.

## גלריה


File:Dora Hitz Dämmerung.jpg | דמדומים

File:Dora Hitz Portrait of a girl.jpg | דיוקן נערה

File:Dora Hitz Der Blumenkelch.jpg | פרח הכרובית

File:Dora Hitz Weinernte.jpg | בציר ענבים

File:Kirschenernte.jpg | איסוף דובדבנים

File:Dora Hitz- Portrait of a girl - Gemäldegalerie.jpg | דיוקן נערה



## קישורים חיצוניים

## הערות שוליים

קטגוריה:ציירות גרמניות
קטגוריה:חברי הזצסיון הברלינאי
קטגוריה:ילידות 1856
קטגוריה:נפטרות ב-1924
חזרות (סדרת טלוויזיה)

**חזרות** היא סדרת טלוויזיה ישראלית, מז'אנר הקומדיה הרומנטית. יוצרי הסדרה הם נועה קולר, ארז דריגס ואסף אמיר, ובמאי הסדרה הוא בעז פרנקל. פרק הבכורה שלה שודר בכאן 11 ב-12 בנובמבר 2020.

הסדרה מבוססת באופן חלקי על הרקע להצגה "אחד + אחת", שהועלתה בתיאטרון גשר במאי 2010, בבימויו של יבגני אריה. קולר שיחקה ביחד עם ארז דריגס בהצגה שכתבו השניים, והתבססה על חייהם כזוג לשעבר. ההצגה מתארת שנה בחייו של זוג מכניסתם לדירה משותפת ועד פרידתם.

בינואר 2021 הודיעו כאן 11 שהסדרה חודשה לעונה שנייה. אך במרץ 2022 נודע כי הסדרה לא תחודש לעונה שנייה ותרד מהמסך בעקבות פרישתה של השחקנית וכותבת הסדרה נועה קולר.

ביולי 2022 פורסם כי הסדרה נמכרה לשידור בגרסתה המקורית ברשת הולו (מבית דיסני) האמריקאית. הסדרה נרכשה לשידור דרך הולו במדינות איחוד האמירויות הערביות, הממלכה המאוחדת, אינדונזיה, קוריאה הדרומית, הולנד, הפיליפינים, פולין, שוודיה, סינגפור וטורקיה.

## תקציר העלילה
**איריס** (נועה קולר) ו**תומר** (ארז דריגס) הם זוג יוצרי תיאטרון לא ממומש, היא מחזאית והוא במאי, שאחרי כמה שנים של זוגיות עוברים פרידה קשה. רגע אחרי שתומר יוצא מהבית מתקבלת הודעה דרמטית - פרויקט החלומות המשותף שלהם, מחזה המבוסס על הזוגיות של שניהם, התקבל להפקה בתיאטרון "המשכן", התיאטרון הגדול בארץ. כעת הם מנסים לצלוח את העבודה המשותפת בחדר החזרות בתור אקסים טריים, לצד צמד כוכבי טלוויזיה (אגם רודברג ואיתי תורג'מן), שאמורים לגלם את התפקידים הראשיים.

## שחקנים ודמויות

## פרסים
### [[פרסי האקדמיה לטלוויזיה לשנת 2020|פרסי האקדמיה הישראלית לטלוויזיה לשנת 2020]]
* ״סדרת הדרמה הקומית הטובה ביותר״
* ״השחקנית הראשית הטובה ביותר בסדרה קומית״ - נועה קולר.
* ״התסריט הטוב ביותר לסדרה קומית״ - נועה קולר, ארז דריגס ואסף אמיר.
* ״שחקן המשנה הטוב ביותר בסדרה קומית״ - איתי תורג׳מן.
* ״שחקנית המשנה הטובה ביותר בסדרה קומית״ - אגם רודברג.
* ״הליהוק הטוב ביותר בסדרה עלילתית״
* ״הבימוי הטוב ביותר בסדרה קומית״ - בעז פרנקל.
* ״עריכת התמונה הטובה ביותר בסדרה עלילתית״ (יחד עם הסדרה ״הטבח״).

## ראו גם
* הסוכן

## קישורים חיצוניים
* 

* אתר הסדרה בכאן
* 
* 
* 
* 
* 
* 
* הפודקאסט של איתי סגל מבית ALL IN, **[https://podcasts.apple.com/il/podcast/%D7%94%D7%A4%D7%95%D7%93%D7%A7%D7%A1%D7%98-%D7%A9%D7%9C-%D7%90%D7%99%D7%AA%D7%99-%D7%A1%D7%92%D7%9C/id1722498069?i=1000643710727 נועה קולר מספרת על חזרות]**, 1 בפברואר 2024

## הערות שוליים

קטגוריה:דרמות קומיות ישראליות
קטגוריה:סדרות רומנטיות ישראליות
קטגוריה:סדרות טלוויזיה ישראליות שעלו לשידור בשנת 2020
קטגוריה:כאן 11: תוכניות וסדרות
קטגוריה:זוכי פרס האקדמיה לטלוויזיה: תוכניות וסדרות
גרטה ברגר

**גרטה ברגר** (נולדה **מרגרטה ברג**; 11 בפברואר 1883 – 23 במאי 1944) הייתה שחקנית תיאטרון וקולנוע אוסטרית-גרמנית, שהקריירה שלה הסתיימה בעקבות עליית המפלגה הנאצית בשנת 1933. ברגר נפטרה באושוויץ בשנת 1944 זמן קצר לאחר הגעתה.

## ביוגרפיה
גרטה ברגר נולדה כמרגרטה ברג למשפחה יהודית בשלזיה האוסטרית. היא החלה את לימודיה תחת המורה למשחק רוזה רוט בווינה. הופעת הבכורה שלה הייתה ב-1 בספטמבר 1903 בברלין בדויטשס תיאטר. בשנת 1904 החלה לשחק בתיאטרון דויטשס תחת במאי התיאטרון והמורה למשחק מקס ריינהרדט שם הופיעה בתפקידים של דמויות צעירים. בשנת 1911 הופיעה עם אנסמבל ריינהרדט במחזה ב"אדיפוס המלך" של סופוקלס בפראג ובסנקט פטרבורג. תפקידים בולטים אחרים בברלין כללו את פאק במחזה של ויליאם שייקספיר "חלום ליל קיץ", "אלקטרה", ורחל במחזה של פרנץ גרילפרצר, "היהודיה מטולדו".

בשנים 1913 ו-1914 היא הופיעה בכמה סרטים אילמים ונודעה בתפקיד הנשי הראשי של מרגיט ב-1913 בסרט של הבמאי סטלאן ריי "הסטודנט מפראג". סטלן ריי ליהק אותה לכמה מסרטיו האחרים, כולל כמה סרטי אימה אחרים פרי עטו של בן זוגה, הנס היינץ אוורס. לאחר פרוץ מלחמת העולם הראשונה בשנת 1914 שבה ברגר לבמה. במהלך שנות העשרים היא לוהקה למספר סרטים, כולל תפקידים בסרטים שביים פריץ לאנג. לאחר סרטה האחרון "הארץ ללא נשים" בשנת 1929, כבר לא הופיעה יותר בסרטים.

## בתקופת השואה
עם עליית הנאצים לשלטון בשנת 1933 ויישום החוקים האנטישמיים נעצרה הקריירה של ברגר. מאוחר יותר ברחה עם בעלה לאיטליה, שם נעצרה על ידי שלטונות הכיבוש הגרמניים במהלך ציד כללי אחר יהודים ב-7 באפריל 1944 ברומא. גירושם למחנה ריכוז נקבע ל-10 באפריל 1944. היא הועברה למחנה הריכוז פוסולי ליד קארפי. בפוסולי פגשה את עמיתה מהתיאטרון הגרמני של ריינהרדט, ג'ייקוב פלדהאמר. מפוסולי גורשו שני השחקנים ב-16 במאי 1944 לאושוויץ, שם נרצחו ברגר ופלדהאמר זמן קצר לאחר הגעתם ב-23 במאי 1944.

## פילמוגרפיה נבחרת
* הסטודנט מפראג (1913)
* אנשים באקסטזה (1921)
* סודות ברלין (1921)
* צוואתו של ד"ר מבוזה (1922)
* פנטום (1922)
* המסגרים של מאדאם דה לה פומריי (1922)
* מנואלה הירוקה (1923)
* רוכב האבן (1923)
* החוק העתיק (1923)
* האסמנים (1925)
* נאמנות נצחית (1926)
* מטרופוליס (1927)
* אדמה ללא נשים (1929)

## לקריאה נוספת
* אייזנר, לוטה ה'. "המסך הרדוף: אקספרסיוניזם בקולנוע הגרמני והשפעתו של מקס ריינהרדט". הוצאת אוניברסיטת קליפורניה, 2008.

## קישורים חיצוניים

## הערות שוליים

קטגוריה:שחקניות תיאטרון יהודיות
קטגוריה:שחקני תיאטרון יהודים
קטגוריה:שחקניות תיאטרון יהודיות אוסטריות
קטגוריה:שחקני תיאטרון יהודים אוסטרים
קטגוריה:שחקניות ראינוע
קטגוריה:יהודיות אוסטריות
קטגוריה:נספים במחנה ההשמדה אושוויץ
קטגוריה:ילידות 1883
קטגוריה:נפטרות ב-1944
פאול באום

**פאול באום** (בגרמנית: **Paul Baum**; 22 בספטמבר 1859 – 15 במאי 1932) היה צייר, שרטט ומדפיס גרמני, חבר הזצסיון הברלינאי. הוא היה הנציג החשוב ביותר של הנאו-אימפרסיוניזם בגרמניה.

## קורות חייו
באום החל כצייר פרחים במפעל החרסינה המלכותי. בשנת 1877 החליט ללמוד אצל פרידריך פרלר באקדמיה לאמנויות בדרזדן. כעבור שנה עבר לבית הספר לאמנות הדוכסי הסקסוני של ויימאר, שם למד אצל תיאודור האגן עד 1887. במהלך לימודיו נסע למקלנבורג ולהמבורג וכן להולנד ופלנדריה. בשנת 1888 שהה זמן קצר במושבת האמנות במחוז דכאו.

במהלך נסיעה לפריז בשנת 1890, הוא נתקל בפגישתו הראשונה עם האימפרסיוניזם הצרפתי. לאחר מכן הוא עזב את דכאו ובילה ארבע שנים בקנוקה שבבלגיה, שם התיידד עם קאמי פיסארו והצייר הבלגי תיאו ואן ריסלברגה. בשנת 1894 הוא חזר לדרזדן והפך לחלק מהזצסיון בדרזדן . עם זאת, הוא המשיך להיות חסר מנוחה ובשנת 1895 עבר לסינט אנה טר מוידן ליד סלויס, שם התגורר עד שנת 1908. אף על פי כן, שהייתו שם הופרעה על ידי נסיעות רבות לברלין, דרום צרפת, איטליה וטורקיה.

בעת ביקורו בברלין בשנת 1902, הוא הפך לחבר הזצסיון הברלינאי. בשנת 1909 הצטרף ל-Neue Künstlervereinigung München () והשתתף בתערוכה הראשונה שלהם. באותה שנה הוא קיבל את פרס וילה רומנה, שכלל שהייה של שנה ברומא. לאחר מכן נסע לטוסקנה, נשאר שם ארבע שנים בסן ג'ימיניאנו ואז בפירנצה.

לאחר פרוץ המלחמה בשנת 1914, חזר לגרמניה והיה פרופסור באקדמיה. אבל אחרי שנה הוא שוב היה בתנועה.

הוא שהה זמן קצר במושבת האמנות וילינגסהאוזן ונסע משם לנוישטאדט ליד מרבורג. כשחברו, קרל בנצר, מונה לפרופסור באוניברסיטה לאמנות של קאסל בשנת 1918, תפס באום את מקומו כמורה לציור נוף.

בשנת 1921 הוא קנה בית במרבורג, מתוך כוונה שזה יהיה מקום מגוריו הקבוע, אך החל משנת 1924 ואילך התגורר בעיקר בסן ג'ימיניאנו.

באום נפטר שם מדלקת ריאות בשנת 1932.

## גלריה

File:Paul Baum - Weimar, Nach dem Regen.jpg|ווימר בגשם
File:Paul Baum Flusslandschaft in Mecklenburg c1895.jpg| נוף בגשם במקלנבורג
File:Paul Baum 010.JPG| סנט אין
File:Paul Baum - Bauernhof mit Heuhaufen (1890).jpg | ערימת חציר
File:Paul Baum - Frühling.jpg | אביב
File:BÄUME AM KANAL (TREES BY A CANAL) .PNG | עצים ליד התעלה
File:Paul Baum Winter in Oberweimar.jpg | חורף


## קישורים חיצוניים

## הערות שוליים

קטגוריה:חברי הזצסיון הברלינאי
קטגוריה:ציירים גרמנים
קטגוריה:גרמנים שנולדו ב-1859
קטגוריה:גרמנים שנפטרו ב-1932
יחסי בחריין–הפיליפינים

**יחסי בחריין–הפיליפינים** הם היחסים הדו-צדדיים בין ממלכת בחריין לרפובליקת הפיליפינים.

## היסטוריה
היחסים הרשמיים בין ממלכת בחריין לרפובליקת הפיליפינים כוננו בשנת 1978.

## ביקורי מדינה
ראש המדינה הפיליפיני הראשון שערך ביקור ממלכתי בבחריין היה אז הנשיא פידל ראמוס בין ה-10 ל-11 במרץ 1997. ראש ממשלת בחריין, ח'ליפה בן סלמאן אאל ח'ליפה, ערך ביקור ממלכתי בין ה-6 ל-8 בנובמבר 2001. לראש הממשלה הוענק מסדר סיקטונה בדרגת רג'ה ב-7 בנובמבר 2001 במהלך ביקורו. מנהיג בחריין ערך שני ביקורים נוספים בשנת 2003 מ-25 בפברואר ל-3 במרץ וב-29 באוקטובר ל-1 בנובמבר. ב-14–15 בדצמבר ערכה הנשיאה אז גלוריה מקאפגל ארויו ביקור ממלכתי בבחריין. ראש הממשלה חליפה ערך ביקור עבודה נוסף בין 7 ל-13 באפריל 2005. ארויו ערכה ביקור ממלכתי נוסף בין 3 ל-4 בפברואר 2009.

## יחסי עבודה
בין 1,500–2,000 פיליפינים עבדו ברפואה בבחריין ב-2007. נכון לשנת 2014, היו יותר מ-67,000 פיליפינים בבחריין, חלקם עבדו בבחריין עם אשרת עבודה.

## הערות שוליים

קטגוריה:ערכים ללא קטגוריות פיזיות - יחסי חוץ
ליקוי החמה האשורי

ממוזער
**ליקוי החמה האשורי** המכונה גם **ליקוי בור-סַגַלֶה**, הוא ליקוי חמה שתועד ברשימת אפונים  של האימפריה הנאו-אשורית, ככל הנראה בתקופת השנה התשיעית של שלטונו של מלך אשור-דן השלישי. הליקוי מזוהה עם זה שהתרחש ב-15 ביוני 763 לפנה"ס, ובכך מהווה ראיה חשובה המוודאת את הכרונולוגיה של המזרח הקרוב העתיק בתקופה האשורית.

בתיעוד הקצר כתוב: "מרד בעיר אשור. בחודש סימנו התקיים ליקוי של השמש."

הביטוי המשמש – שַמַש ("השמש") אַכַלּוּ ("כפוף", "מעוות", "עקום", "סתום") – התפרש כהתייחסות לליקוי חמה מאז הפענוח הראשון של כתב היתדות באמצע המאה ה-19. השם *Bur-Sagale* (ניתנו גם *Bur-Saggile, Pur-Sagale* או *Par-Sagale*) הוא שמו של פקיד הלימו בשנה זו.

בשנת 1867 זיהה הנרי רולינסון ליקוי חמה כמעט מוחלט ב-15 ביוני 763 לפנה"ס, שנראה בצפון אשור ממש לפני הצהריים, כמתמודד הסביר ביותר. החודש "סימנו" בלוח הבבלי מקביל לחודש "סיון" בלוח העברי ולמאי/יוני בלוח הלועזי.

רולינסון נימק במאמרו כי ליקוי חמה מלא, שחל בדיוק מעל לאשור דווקא בחודש "סימנו" הוא אירוע נדיר ביותר. כבר הייתה בידו כרונולוגיה משוערת של מלכי אשור שהתבססה על הקנון של תלמי. המלך הראשון בקנון של תלמי הוא נבונציר, שעל פי הקנון החל למלוך בבבל בשנת 747 לפנה"ס. לאחר שסינכרן בין רשימות מלכים אשוריות, אשר נמצאו בחפירות הארכאולוגיות בזמנו, לבין הקנון של תלמי, רולינסון הסיק כי המלך אשור-דן השלישי, שבימיו התרחש ליקוי החמה, מלך בראשית המאה ה-8 לפנה"ס, זמן קצר לפני נבונציר. רולינסון מציין כי בדק ליקויי חמה אפשריים בטווח של מאה שנים לפני ואחרי תיארוך מלכותו של נבונציר ולא מצא אף ליקוי חמה אחר, שיכל היה להתאים לתיאור. הוא ציין כי הכרונולוגיה המעודכנת שהוא פרסם על סמך תיארוך ליקוי החמה חשפה סטייה בכרונולוגיה הקודמת של שנה אחת בלבד.

תאריך זה התקבל באופן נרחב מאז; הזיהוי מבוסס גם על ידי תצפיות אסטרונומיות אחרות מאותה תקופה.

ייתכן שמדובר באותו ליקוי המתואר ב.

## קישורים חיצוניים

* Path map of eclipses 780 BCE – 761 BCE (NASA) – Includes total eclipse of June 15, 763 BC (labeled -0762 June 15)
* Path map of eclipses 800 BCE – 781 BCE (NASA) – Includes annular eclipse of June 24, 791 BC (labeled -0790 June 24)
* Five Millennium (-1999 to +3000) Canon of Solar Eclipses Database – maps the visibility of the total solar eclipse of June 15, 763 BC.
* Five Millennium (-1999 to +3000) Canon of Solar Eclipses Database – maps the visibility of the annular solar eclipse of June 24, 791 BC.


## הערות שוליים

קטגוריה:760-769 לפנה"ס
קטגוריה:האימפריה האשורית החדשה
קטגוריה:ליקויי חמה
קטגוריה:כרונולוגיה
קטגוריה:אשורולוגיה
מריה סלבונה

**מריה סלבונה** (בגרמנית: **Maria Slavona**; 14 במרץ 1865 – 10 במאי 1931) הייתה ציירת אימפרסיוניסטית גרמנית, חברת הזצסיון הברלינאי.

## קורות חיים
נולדה בשם: מארי דורט קרוליין שורר. אביה היה רוקח ופוליטיקאי שהיה ידוע בקמפיין שלו לשיפור איכות מי השתייה של ליבק. אחותה הבכורה קורנליה שורר הפכה לאחת הרופאות הראשונות בגרמניה. בגיל שבע עשרה, לאחר שיעורים בלתי פורמליים בציור ורישום, נסעה לברלין ללמוד בבית ספר פרטי לאמנויות לפני שעברה למכון ההוראה במוזיאון לאמנות דקורטיבית, בה למדה עד 1886. בשנה שלאחר מכן, היא החלה את לימודיה בבית הספר לאמנות לנשים "וריין דר ברלינר קונסטלינן", שם הורשו ללמוד אנטומיה ולצייר דגמים חיים. האקדמיה הפרוסית לאמנות הייתה עדיין מוסד לגברים בלבד באותה תקופה.

בשנת 1888 היא עברה למינכן, למדה שיעורים פרטיים מצייר הדיוקנאות אלואיס ארדטלט (1851-1911) ואז למדה באקדמיה לנשים של "מינכן קונסטלינרינווארן", שם המורה המשפיע ביותר שלה היה לודוויג פון הרטיש, שהכיר לה את האימפרסיוניזם. מאוחר יותר, בחופשה בבית, היא פגשה כמה אמנים סקנדינבים ונסעה איתם לפריז.

## הצלחות ראשונות
אחד מחבריה לנסיעה היה הצייר הדני וילהלם פיטרסן (1868–1923) וכשהתיידדו ביותר, שניהם החליטו לשנות את שמות היוצרים שלהם. הוא בחר בוילי גרטור והיא הפכה למריה סלבונה. נולדה להם גם בת לא חוקית שהפכה מאוחר יותר לשחקנית בשם לילי אקרמן. את שם משפחתה קיבלה הבת מאביה החורג, עמו אמה התחתנה בשנת 1900 - סוחר האמנות השווייצרי אוטו אקרמן (1871–1963).

התערוכה הראשונה של סלבונה הייתה בשנת 1893 בסלון דה שאמפ-דה-מארס של Société Nationale des Beaux-Arts, באופן אירוני תחת שם בדוי גברי "קרל-מריה פלבונה". בשנת 1901 הצטרפה לזצסיון הברלינאי, חזרה לליבק בשנת 1906 וחזרה לברלין בשנת 1909.

לקראת סוף שנות העשרים של המאה העשרים, בריאותה החלה להידרדר. היא לא הצליחה למצוא מזור ברפואה המסורתית, ופנתה לאנתרופוסופיה ונטורופתיה. אולם מצבה הבריאותי מעולם לא השתפר, ואת שנותיה האחרונות בילתה בציור פרחים ונופים בסביבת ביתה ליד מינסינג.

עבודתה נשכחה במשך שנים רבות, לאחר שסומנה כ"אמנות מנוונת" בשנת 1933. במהלך מלחמת העולם השנייה, רבים מציוריה הושמדו, בכוונה או כתוצאה מהמלחמה. רק בשנת 1981 נערכה רטרוספקטיבה משמעותית על ידי מוזיאון ברוהאן בברלין.

## גלריה

File:HL Damals - Slavona - Tauwetter bei Lübeck.jpg | אביב בליבק
File:Maria Slavona Blühender Garten.jpg | גן פורח
File:Maria Slavona Häuser am Montmartre.jpg | בתים במונמנטר
File:Maria Slavona Häuser am Montmartre 2.jpg | בתים במוונמנטר
File:Maria Slavona - Selbstbildnis 1910.jpg | דיוקן עצמי, 1910


## קישורים חיצוניים

## הערות שוליים

קטגוריה:ציירות גרמניות
קטגוריה:חברי הזצסיון הברלינאי
קטגוריה:גרמניות שנולדו ב-1865
קטגוריה:גרמנים שנולדו ב-1865
קטגוריה:נפטרות ב-1931
קטגוריה:גרמנים שנפטרו ב-1931

קטגוריה:ציירות אימפרסיוניסטיות
מפרץ לייטה

**מפרץ לייטה** הוא מפרץ באזור ויסאיה המזרחי בפיליפינים. המפרץ הוא חלק מים הפיליפינים באוקיינוס השקט, ונתחם בשני איים: סאמאר בצפון ולייטה במערב. בדרום המפרץ נמצא האי מינדנאו, שמופרד מלייטה על ידי מצר סוריגאו. האי דינאגאט סוגר בחלקו את המפרץ מדרום-מזרח, והאי הקטן הומונהון והאי סולואן נמצאים בכניסה המזרחית למפרץ. גודל המפרץ בערך  מצפון-לדרום, ו- ממזרח-למערב.

## היסטוריה
### קרב מפרץ לייטה
שמאל|ממוזער|150px|ארבעת מוקדי הקרבות העיקריים בקרב מפרץ לייטה: 1. קרב ים סיבויאן; 2. קרב מצר סוריגאו; 3. קרב כף אנגאניו; 4. הקרב מול סאמאר. מפרץ לייטה שוכן מעל 2 ומשמאל ל-4.

במפרץ התרחש קרב מפרץ לייטה, שהיה קרב ימי בין הצי הקיסרי היפני והצי האמריקאי, והנחשב לקרב הימי הגדול ביותר במלחמת העולם השנייה, ואף לאחד הגדולים בהיסטוריה. הקרב התרחש בין התאריכים 23 ל-26 באוקטובר 1944, במים הסובבים את איי הפיליפינים. הקרב החל למעשה את סיום הכיבוש היפני בפיליפינים.

בתגובה לנחיתת כוחות אמריקאים על האי לייטה כחלק מקרב לייטה, שלח הצי הקיסרי את מרבית כלי השיט שלו על מנת לעצור את הפלישה. אולם, היפנים נהדפו על ידי הצי השלישי והצי השביעי האמריקאים, אשר סיפקו הגנה לכוחות הנוחתים. בקרב זה ספג הצי הקיסרי אבדות קשות, ולאחריו חדל מלהיות כוח התקפי מאיים באוקיינוס השקט.

קרב מפרץ לייטה כולל ארבעה קרבות עיקריים: קרב ים סיבויאן, קרב מצר סוריגאו, קרב כף אנגאניו והקרב מול סאמאר. בקרב זה השתמשו היפנים לראשונה בהתקפות הקמיקזה.

### טייפון האיאן

בשנת 2013, הטייפון האיאן עורר סערה חזקה במפרץ לייטה. הסופה פגעה בפיליפינים ב-7 בנובמבר 2013. היא התפתחה במהירות לטייפון בקטגוריה 5, עם רוחות בעוצמה חריגה של יותר מ-315 קילומטר לשעה ומשבי רוח זמניים של 380 קילומטר לשעה שתועדו מעל האוקיינוס השקט. סופה זו נחשבת לאחת הסופות הטרופיות החזקות ביותר מאז שהחלו המדידות בתקופה המודרנית. היא גרמה למותם של למעלה מ-6,340 בני אדם, לפי המניין הרשמי, ועוד כ-1,061 נעדרים. ב-10 בנובמבר 2013 נחלשה הסופה בדרכה לווייטנאם, שם פונו 500,000 בני אדם מבתיהם.

## דיג
שמאל|ממוזער|200x200 פיקסלים|מפרץ לייט ליד גוינסוגון
מפרץ לייטה מזוהה על ידי אוניברסיטת לייט כאחד משטחי הדיג החשובים של לייטה וסאמאר. כמו שטחי דיג עשירים אחרים כמו מפרץ מק'קדה ומפרץ קריגרה, המפרץ ידוע בדיג רב של אנשובי, הרינג, שרימפס וסרטנים. המפרץ היה גם פעם אחד המקורות העשירים ביותר לסרטני בוץ בשנת 1985. קציר הדגים נמצא בירידה במפרץ בגלל השימוש בדיג באמצעות דינמיט. טייפון האיאן פגע בכיסוי האלמוגים הקשים באזור המפרץ, והפחית עוד יותר את קציר הדגים.

## קישורים חיצוניים

## הערות שוליים

קטגוריה:הפיליפינים: מפרצים